CELEX: 32010D1007(01)
Language: et
Date: 2010-10-06 00:00:00
Title: Komisjoni otsus, 6. oktoober 2010 , millega luuakse eksperdirühm Euroopa satelliitnavigatsiooni süsteemide edasise tegevuskava väljatöötamiseks (tegevuskava nõuandekomitee)  EMPs kohaldatav tekst

7.10.2010   
            
            
               ET
            
            
               Euroopa Liidu Teataja
            
            
               C 271/2
            
         KOMISJONI OTSUS,
   6. oktoober 2010,
   millega luuakse eksperdirühm Euroopa satelliitnavigatsiooni süsteemide edasise tegevuskava väljatöötamiseks (tegevuskava nõuandekomitee)
   (EMPs kohaldatav tekst)
   2010/C 271/02
   EUROOPA KOMISJON,
   võttes arvesse Euroopa Liidu toimimise lepingut,
   ning arvestades järgmist:
   
               (1)
            
            
               Euroopa Geostatsionaarset Navigatsioonilisasüsteemi (EGNOS) ja programmi Galileo hallatakse Euroopa Parlamendi ja nõukogu 9. juuli 2008. aasta määrusega (EÜ) nr 683/2008 Euroopa satelliitnavigatsiooni programmide (EGNOS ja Galileo) rakendamise jätkamise kohta (1). Määruse (EÜ) nr 683/2008 artikli 1 lõikes 1 on sätestatud, et programmid EGNOS ja Galileo hõlmavad kõiki vajalikke toiminguid, et määratleda, arendada, valideerida, ehitada, kasutada, uuendada ja täiustada süsteemi EGNOS ja programmil Galileo põhinevat süsteemi.
            
         
               (2)
            
            
               Määruse (EÜ) nr 683/2008 artikli 12 lõike 2 kohaselt vastutab nende programmide haldamise eest komisjon. Haldamise alla kuulub süsteemide uuendamine ja täiustamine, mida tehakse tegevuskava täpsustamise ja sellega seonduvate süsteemimuudatuste rakendamise abil.
            
         
               (3)
            
            
               Kahe süsteemi eesmärk on pakkuda kasutajatele parimal võimalikul tasemel tehnikat positsioneerimis-, navigatsiooni- ja ajamääratlemisteenuste osutamiseks Galileo ja EGNOS-e konkreetsete tegevusprogrammide raames. Kahe süsteemi mis tahes tegevuskava täiustamisel tuleks täiel määral arvestada navigatsioonisatelliitide süsteemi kasutajarühmade ja muude huvirühmade nagu liikmesriikide, kolmandate riikide ja rahvusvaheliste organisatsioonide seisukohti.
            
         
               (4)
            
            
               Seega on vaja luua ekspertirühm, kes nõustaks komisjoni sõltumatult EGNOS-e ja Galileo tegevuskavade asjus, ning määratleda selle ülesanded ja struktuur.
            
         
               (5)
            
            
               Töörühma liikmete jaoks tuleks ette näha teabe avaldamise eeskirjad, ilma et see piiraks komisjoni turvaeeskirju, mis on sätestatud komisjoni 29. novembri 2001. aasta otsuse 2001/844/EÜ, ESTÜ, Euratom (millega muudetakse komisjoni kodukorda) (2) lisas.
            
         
               (6)
            
            
               Liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) 45/2001 (üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta) (3).
            
         
               (7)
            
            
               Otstarbekas on määrata ajavahemik, mille jooksul käesolevat otsust kohaldatakse. Komisjon kaalub sobival ajal selle ajavahemiku pikendamist,
            
         ON TEINUD JÄRGMISE OTSUSE:
   Artikkel 1
   Sisu
   Luuakse eksperdirühm (tegevuskava nõuandekomitee) Euroopa satelliitnavigatsiooni süsteemide edasise tegevuskava väljatöötamiseks (edaspidi „komitee”).
   Artikkel 2
   Ülesanded
   1.   Komitee teeb ettepanekuid Euroopa satelliitnavigatsiooni programmide Galileo ja EGNOS tegevuskavade eesmärkide ja teenuste määratluste võimalike arengusuundade kohta ning hindab neid. Selle ülesande täitmiseks hindab komitee muutusi nii kasutajate vajadustes kui ka kosmosepõhiste navigatsiooni-, positsioneerimis- ja ajamääratlemisteenuste ulatuses nii Euroopa kui ka rahvusvahelisel tasandil, võttes nõuetekohaselt arvesse olemasolevat satelliitnavigatsiooniteenuste ja -süsteemide ülemaailmset raamistikku.
   2.   Komitee analüüsib nende muutuste mõju programmide Galileo ja EGNOS tegevuskavale ja teenustele esitatavatele nõuetele ning töötab välja tegevuse ja teenuste põhijoonte sobiva ajakohastamise kava ja teeb vastavaid ettepanekuid.
   Artikkel 3
   Konsulteerimine
   1.   Komiteele jagavad ülesandeid komisjoni talitused, kes määravad kindlaks tööülesanded ja ajakava.
   2.   Komitee esimees võib teha ettepaneku edasiste ülesannete kohta, mida peetakse vajalikuks komitee eesmärkide täitmiseks, konsulteerides selleks komisjoni talitustega ja tehes nendega tihedat koostööd.
   Artikkel 4
   Liikmesus ja liikmeks saamine
   1.   Komiteesse kuulub kuni 25 liiget.
   2.   Komisjon määrab liikmed spetsialistide hulgast, kes on pädevad artiklis 2 osutatud valdkondades ning kes on vastanud kandideerimiskutsele.
   3.   Komitee liikmed on üksikisikud, kes nimetatakse ametisse isikliku võimekuse alusel ja kes nõustavad komisjoni sõltumatult.
   4.   Komitee liikmed nimetatakse ametisse neljaks aastaks. Nad jäävad ametisse kuni oma asendamiseni või kuni oma ametiaja lõpuni. Sama isikut võib ametisse tagasi nimetada.
   5.   Komitee liikmete nimed avaldatakse komisjoni ekperdirühmade registris (edaspidi „register”).
   6.   Isikuandmed kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Tegevus
   1.   Komitee valib lihthäälteenamusega oma liikmete hulgast esimehe.
   2.   Komisjoni talitustega kooskõlastatult võib komitee luua töörühmi, kes tegelevad spetsiifiliste küsimustega kooskõlastatud volituste alusel. Töörühmad saadetakse laiali kohe, kui nende ülesanded on täidetud.
   3.   Komisjoni talitused võivad kutsuda komitee töös ajutiselt osalema väliseksperte, kes on pädevad komitee või selle töörühma konkreetses päevakorraküsimuses. Lisaks võivad komisjoni talitused anda üksikisikutele ja organisatsioonidele vaatleja staatuse.
   4.   Komitee liikmed ja vaatlejad järgivad aluslepingutes ja nende rakenduseeskirjades sätestatud ametisaladuse kohustust ning ka komisjoni otsuse 2001/844/EÜ, ESTÜ, Euratom lisas sätestatud komisjoni turvaeeskirju seoses ELi salastatud teabe kaitsmisega. Juhul kui nad kõnealuseid kohustusi ei täida, võib komisjon võtta kõik asjakohased meetmed.
   5.   Komitee ja selle töörühmade koosolekud toimuvad komisjoni ruumides. Komisjon tagab komiteele sekretariaaditeenused. Komisjoni ametnikud, kes tunnevad komitee tegevuse vastu huvi, võivad osaleda komitee või selle töörühmade koosolekutel.
   6.   Komitee võtab eksperdirühmade standardtöökorra alusel vastu oma töökorra.
   7.   Komisjon avaldab komitee tegevuse kohta asjakohast teavet kas registri kaudu või registrist asjakohasele veebisaidile viitava lingi kaudu.
   Artikkel 6
   Koosolekutega seotud kulud
   1.   Komitee tegevuses osalejatele ei maksta osutatud teenuste eest tasu.
   2.   Sõidu- ja elamiskulud, mis osalejatel komitee tegevuses osalemiseks tuleb kanda, hüvitab komisjon kehtivate sise-eeskirjade kohaselt.
   3.   Kulud hüvitatakse summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kohaldamistähtpäev
   Käesolevat otsust kohaldatakse kuni 31. detsembrini 2014.
   
      Brüssel, 6. oktoober 2010
      
         
            Komisjoni nimel
         
         
            komisjoni liige
         
         Antonio TAJANI
      
   
   
      (1)  ELT L 196, 24.7.2008, lk 1.
   
      (2)  EÜT L 317, 3.12.2001, lk 1.
   
      (3)  EÜT L 8, 12.1.2001, lk 1.